ธกส.ชงคลังยืดโอนเงินคนจนรอสอบคุณสมบัติ
ธ.ก.ส.ให้เวลากลุ่มคนผู้มีรายได้น้อย ที่ขาดคุณสมบัติยืนยันตัวตนอีกครั้ง พร้อมใจดีชงคลังขยายเวลาโอนเงินแถมให้ด้วย
29 ต.ค. 2565

ธ.ก.ส.ให้เวลากลุ่มคนผู้มีรายได้น้อย ที่ขาดคุณสมบัติยืนยันตัวตนอีกครั้ง พร้อมใจดีชงคลังขยายเวลาโอนเงินแถมให้ด้วย
นายอภิรมย์ สุขประเสริฐ รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ธ.ก.ส. มียอดผู้มาลงทะเบียนตามโครงการลงทะเบียนเพื่อสวัสดิการแห่งรัฐ จำนวน 4.6 ล้านราย มีผู้ผ่านการตรวจสอบ 3.8 ล้านราย ที่เหลืออีก 8 แสนราย ขาดคุณสมบัติหรือแจ้งคุณสมบัติไม่ครบ
อย่างไรก็ตาม ผู้แจ้งชื่อแต่มีคุณสมบัติไม่ตรง ขอให้นำเอกสาร เช่น สมุดสีเขียว มาแสดงตัวว่าทำอาชีพเกษตรกรจริงก่อนวันที่ 15 ธ.ค.นี้ เพื่อให้ธนาคารส่งรายชื่อให้คลังและหน่วยงานที่เกี่ยวข้องตรวจสอบก่อนเร่งโอนเงินเข้าบัญชีภายในวันที่ 30 ธ.ค. 2559
สำหรับยอดโอนเงินให้ผู้มีบัญชีเงินฝากกับ ธ.ก.ส.มีกว่า 2.8 ล้านราย รวม 6,532 ล้านบาท คงเหลือชื่อได้รับสิทธิอีก 1 ล้านราย ในจำนวนนี้มีผู้ที่เปิดบัญชีแล้วและรอเงินโอนอีก 2 แสนราย และยังเหลือผู้ที่ได้รับสิทธิแต่ยังไม่มีบัญชีเงินฝากกับ ธ.ก.ส. อีกกว่า 8 แสนราย ซึ่งต้องเปิดบัญชีให้เสร็จภายใน  27 ธ.ค.นี้ หรืออีก 14 วัน ธ.ก.ส.จึงให้ทุกสาขาเปิดให้บริการวันเสาร์-อาทิตย์ด้วย
อย่างไรก็ดี กรณีที่เปิดบัญชีไม่ทัน ธนาคารให้ผู้ได้สิทธิกรอกเอกสารขอเปิดบัญชีไว้ก่อน ส่วนรายที่แจ้งเปลี่ยนคุณสมบัติและเปิดบัญชีไม่ทัน ธ.ก.ส.จะรวบรวมรายชื่อรายงานคลัง และอาจเสนอขอขยายเวลาการโอนเงินไปจนถึงสิ้นเดือน ม.ค. 2560 ต่อไป